524/2005

P var ákærður fyrir manndráp með því að hafa veist að A inni á baðherbergi íbúðar í Kópavogi með hnífi og veitt honum ýmsa áverka, þ.á m. stungið hann tvívegis í brjóstkassa, með þeim afleiðingum að hann lést skömmu síðar af innvortis blæðingum í brjóstholi. Þá var hann einnig ákærður fyrir sérstaklega hættulega líkamsárás með því að hafa stungið B ofarlega í vinstra læri er hann reyndi að stöðva atlögu P að A. P játaði að hafa veist að A með ofangreindum hætti en bar við að A hefði ráðist að honum með höggum í andlitið inni á baðherberginu í kjölfar deilna þeirra um hvort A hefði ávarpað hann með réttum hætti í samræmi við víetnamskan sið. Við það hafi hann orðið hræddur og gripið til hnífsins til að verja sig. Frásögn P af atburðarrásinni þótti ótrúverðug einkum í ljósi framburðar vitna og réttarmeinafræðings. Var hann sakfelldur fyrir brot gegn 211. gr. almennra hegningarlaga og ekki talið að neinar refsilækkunarástæður væru fyrir hendi eða að ástæða væri til að draga sakhæfi hans í efa. Þótt ásetningur P hafi ekki staðið til þess að veita B hnífsstungu, heldur hafi hún verið ætluð A, var litið svo á að um ásetningsbrot væri að ræða. P var dæmdur til að sæta fangelsi í 16 ár og til að greiða C, eiginkonu A, D, dóttur hans, og B skaðabætur.

Dómur Hæstaréttar.

Mál þetta dæma hæstaréttardómararnir G-kk-nf C-kk-nf, G-kk-nf G-kk-nf, G-kvk-nf E-kvk-nf, H-kk-nf B-kk-nf og M-kk-nf S-kk-nf.

Ríkissaksóknari skaut máli þessu til Hæstaréttar 23. nóvember 2005 í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst staðfestingar á ákvörðun refsingar og skaðabóta til C og D en greiðslu skaðabóta, 2.500.000 krónur, til B auk vaxta og dráttarvaxta eins og greinir í ákæru.

Ákærði krefst þess að hann verði dæmdur í vægustu refsingu, sem lög heimila, og gæsluvarðhaldsvist hans frá 16. maí 2005 komi til frádráttar dæmdri refsingu. Þá krefst hann þess, að skaðabótakröfur verði lækkaðar.

Með skírskotun til forsendna héraðsdóms verður ákvörðun hans um refsingu og greiðslu skaðabóta staðfest.

Samkvæmt forsendum héraðsdóms eru bætur til handa C og D ákveðnar 1.000.000 krónur lægri til hvorrar um sig en í dómsorði hins áfrýjaða dóms greinir. Þá hefur einnig orðið villa að því er varðar miskabætur til handa B, sem samkvæmt forsendum héraðsdóm eru ákveðnar 500.000 krónur að meðtalinni þóknun vegna lögmannsaðstoðar, 100.000 krónur. Í dómsorði héraðsdóms segir, að ákærði skuli greiða B 500.000 krónur auk sakarkostnaðar, þar sem meðtalin var þóknun réttargæslumanns hans 125.000 krónur. Verða framangreindar villur leiðréttar í dómsorði.

Ákærði greiði allan sakarkostnað í héraði og fyrir Hæstarétti samkvæmt yfirliti ríkissaksóknara um sakarkostnað og ákvörðun Hæstaréttar um málsvarnarlaun og þóknun réttargæslumanns, sem eru ákveðin að meðtöldum virðisaukaskatti, svo sem nánar greinir í dómsorði.

Dómsorð:

Ákærði, P-x-x T-x-x N-x-x, sæti fangelsi í 16 ár, en frá refsingunni dregst gæsluvarðhald hans frá 16. maí 2005.

Ákærði greiði C 6.214.680 krónur auk 4,5% ársvaxta af 5.061.296 krónum frá 15. maí 2005 til 5. október sama ár og vaxta samkvæmt 8. gr. laga nr. 38/2001 um vexti og verðtryggingu af 1.000.000 krónum frá 15. maí 2005 til 5. október sama ár, og dráttarvöxtum samkvæmt 1. mgr. 6. gr. laga nr. 38/2001 af 6.214.680 krónum frá þeim degi til greiðsludags.

Ákærði greiði D 3.951.651 krónu auk 4,5% ársvaxta af 2.842.091 krónu frá 15. maí 2005 til 5. október sama ár og vaxta samkvæmt 8. gr. laga nr. 38/2001 af 1.000.000 krónum frá 15. maí 2005 til 5. október sama ár, og dráttarvöxtum samkvæmt 1. mgr. 6. gr. laga nr. 38/2001 af 3.951.651 krónu frá þeim degi til greiðsludags.

Ákærði greiði B 400.000 krónur auk vaxta samkvæmt 8. gr. laga nr. 38/2001 frá 16. maí 2005 til 5. október sama ár, og dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærði greiði allan sakarkostnað málsins í héraði og fyrir Hæstarétti, samtals 2.311.993 krónur, þar með talda málflutningsþóknun skipaðs verjanda hans á báðum dómstigum, S-kk-ef H-kk-ef hæstaréttarlögmanns, samtals 1.245.000 krónur, og þóknun réttargæslumanns B í héraði, H-kk-ef B-kk-ef héraðsdómslögmanns, 124.500 krónur.